Jê-rê-mi.
31.
Chuaq anoi 'noh doi: “Jò aih, Au jah broq Boc Plình da dìq dŏng ca hadròng hadrech Is-ra-ên; wì haq jah broq jàn Au.” 
Chuaq anoi 'noh 'màng cô: “Jàn Is-ra-ên ma ŏi xrong hlài jah claih ca pla chang gùm, jah bìac am dech ta đùng wang wê jò haq lam chaq bìac padài.” 
Enh calah nèh Chuaq mahno loh ca wì haq anoi 'noh doi: “Joq 'nàng, Au khoi loq waq ca ìh xam manoh loq waq hloi hloi; Taiq 'màng aih, Au khoi dùi 'noh ìh xam manoh loq waq wa can xa-ŏch. 
Au payòng hlài ìh, èh ìh jah yòng, Ô con adrùh Is-ra-ên! Ìh jah yŏc hlài clùng, lam nhaiq muaq pajùm ti 'bài mangai nhaiq muaq lem bùi. 
Ìh jah pìt hlài wùan nho ta wang Sa-ma-ri, 'bài mangai pìt jah caq lem bùi. 
Jah i hì, 'bài mangai gòm rap ta wang Ep-ra-im cachech, doi: ‘Yòng beq, bèn lam tŏc ta wang Siôn, lam trùh ta Chuaq Boc Plình bèn!’ ” 
Chuaq anoi 'noh 'màng cô: “Calêu bàu lem bùi ca Jacôp beq; cachech bàu ca jàn broq gàu 'bài diac. Anoi 'noh bàu manè bùi wa doi: ‘Ô Chuaq, xìn dŏih jàn Ìh, jàn ŏi xrong hlài da Is-ra-ên.’ 
Cô, Au jah 'ràng wì haq hlài enh pah 'ngeo ca mat mahì loh, gop wì haq enh nòi pulùch da crŏng taneh. Ta wì haq i mangai ùh xao, mangai cwê, gu cadrì ŏi jiang, gu cadrì xa-ông, pajùm hlài loh mòiq lù càn hlài ta cô. 
Wì haq hmoi rai lam trùh, Au 'nong wì haq ta jò wì haq xìn Au; Au jah 'nong wì haq lam roc ti diac, tiaq trong tajang, ùh hìaq tacro. Ma jah 'màng aih Au broq Baq am ca Is-ra-ên, wa Ep-ra-im haq con ramua Au. 
“Ô 'bài diac, tamàng bàu Chuaq beq; anoi hlài 'bài aih ta 'bài pleo diac raxìq hangai beq! Anoi: ‘Haq khoi broq ca Is-ra-ên pac lac, manàiq khoi jah gop hlài, jah wèq tìah ca mangai wèq ban dèh calùh trìu.’ 
Ma jah 'màng aih Chuaq khoi rŏt hlài Jacôp, khoi dŏih claih haq enh tì mangai yi dêh. 
Wì jah lam trùh wa cachech bàu bùi ta nòi ha'nhèq da Siôn; wì haq jah bùi dìq ca manoh taiq xôq ramŏt da Chuaq, leq 'mau mì, alac neo, dàu wa trìu con da calùh trìu wa 'bo; manoh wì haq tìah ca taneh wia jìang jah pùc diac, ùh jò leq mango cleq hòm. 
Jò cô gu adrùh xriu jah lem bùi nhaiq muaq, 'bài gu radam wa 'bài mangai craq hadai lem bùi; Au jah tablòq bìac mango wì haq loh bìac lem bùi, alòng wì haq, am ca wì haq jah lem bùi thai ca mango. 
Au jah am ca 'bài pajàu da Au dahwèq caq tôm tàu; jàn Au panàc ca xôq ramŏt da Au,” Chuaq anoi 'màng aih. 
Chuaq anoi 'noh 'màng cô: “Ŏi ta Rama i bàu hràng rayoih, hmoi ta-oih ua-ac. Rachên hmoi dèh ca con caiq, ùh chìuq alòng taiq con caiq haq pi ŏi i hòm!” 
Chuaq anoi 'noh doi: “Ìh àt beq, paq hmoi, mat ìh paq mango, ma jah 'mang aih ìh jah bìac baha; con xau ìh jah wìh hlài enh gùng mangai ma tagit ca ìh,” Chuaq anoi 'màng aih. 
Chuaq anoi 'noh doi: “Jah i bìac ngèh gòm ca 'nhòng atìq da ìh; con caiq ìh jah wìh hlài dèh ta gùng.” 
“Au khoi tàng Ep-ra-im hràng rayoih ca dađeh, doi: ‘Chuaq khoi baxa au, au 'bìq baxa tìah ca 'bo hadròng 'nhòq canao ca long ech. Xìn Chuaq am ca au wìh hlài, èh au jah wìh hlài; Taiq Chuaq Haq Chuaq Boc Plình da au! 
Joq 'nàng, atìq ca jò au wìh hlài, au cađac dèh manoh broq tôiq; atìq ca jò au jah tamàng bàu hnài, au khoi tep dèh cataih. Au camaih, taiq khoi pòq bìac camaih da jò ŏi radam.’ 
'Màng aih Ep-ra-im ma ùh xài con au lem manoh ca haq, con ma au dìq jaq xa-ŏch 'mòh? Mòiq yàng lech ca haq, Au xôq hmàng trùh ca haq. Ma jah 'màng aih Au i manoh tamèt ca haq; joq 'nàng, au jah xa-ŏch ca haq,” Chuaq anoi 'noh 'màng aih. 
“Broq long ban ti trong đòiq patô trong lam, aih nòi trong ìh khoi lam tiaq nèh. Ô con adrùh xriu Is-ra-ên, wìh hlài ta 'bài phôq da ìh beq! 
Ô con adrùh blàq blènh, ìh lam manhài trùh jò leq? Ma jah 'màng aih Chuaq khoi broq mòiq bìac neo ta crŏng taneh: Aih Is-ra-ên jah dì tiaq Chuaq.” 
Chuaq ma wèq dìq ca 'bình plình, Boc Plình Is-ra-ên, anoi 'noh 'màng cô: “Jò Au 'ràng 'bài mangai broq hapŏng wìh hlài, èh ta taneh Juđa wa 'bài phôq haq, wì jah capoch bàu cô: ‘Ô nòi ŏi da bìac ta-atoq, wang da bìac lem lình, waiq xìn Chuaq am xôq ramŏt ca ìh!’ 
Juđa wa 'bài phôq haq, 'bài mangai apaq rùang wa 'bài mangai ban trìu jah ŏi pajùm ta aih. 
Ma jah 'màng aih Au khoi broq am ca manoh tagah lep jah padài, wa 'bài manoh mango jah hlài bìac lem bùi.” 
Jò tàng bàu aih au rìu, hi khoi au jah cùi hlài dìq jaq jìang. 
Chuaq anoi 'noh doi: “Cô, 'bài hì trùh, Au yŏc adrech mangai wa adrech ngè aban rai 'noh nòi hnem Is-ra-ên wa hnem Juđa. 
Tìah troi Au khoi wèq ngan wì haq đòiq bùiq đac, raliang, ùc, jêh đac, wa broq baxa 'màng leq, èh Au hadai wèq ngan đòiq payòng wa pìt hlài 'màng aih,” Chuaq anoi 'noh 'màng aih. 
“Ta 'bài hì aih, wì pi doi: “ ‘Baq caq plì nho jòq đòiq ca con xau kìa hanenh.’ ” 
Mahaq rìm ngai jah cachìt dèh ta bìac ngang dù; tàng mangai leq caq plì nho jòq, mangai aih ep kìa hanenh. 
Chuaq anoi 'noh doi: “Cô, 'bài hì jah trùh, jò aih Au jah broq mòiq wêh jao neo ca hnem Is-ra-ên wa ca hnem Juđa. 
Wêh jao cô ùh tìah ca wêh jao ma Au khoi broq ca boc yaq wì haq ta hì Au rùp tì tìch wì haq loh khoi enh taneh Aicàp, aih wêh jao ma wì haq khoi raliang đac, 'nhac ca Au broq ŏng wì haq,” Chuaq anoi 'noh 'màng aih. 
Chuaq anoi 'noh doi: “Cô wêh jao ma Au khoi broq ca hnem Is-ra-ên atìq ca 'bài hì aih. Au 'nac đòiq ranenh Au enh dalam da wì haq wa achìh 'mùt ta manoh wì haq. Au jah broq Boc Plình wì haq, wì haq jah broq jàn Au. 
Wì haq ùh nhet ep hnài dèh mangai haten hatìa loq oh daq cla, doi: ‘Phai Canao loq ca Chuaq beq!’ Ma jah 'màng aih wì haq èh dìq jah canao loq ca Au, gu 'yoh tìah ca mangai càn.” Chuaq anoi 'noh: “Au jah baxŏng bìac ngang dù wì haq, wa ùh hmàng tôiq wì haq hòm.” 
Chuaq, Haq khoi am mat mahì xreo 'ngah jò dahì, am mat khê wa halŏng xreo jò damang, ra'nhùn diac raxìq lai laq broq atêh dêh, hiniq Haq Chuaq ma wèq dìq ca 'bình plình anoi 'noh: 
“Tàng jò leq ranenh da bìac aih hnhung khoi jang ngìa Au, èh xôxech da Is-ra-ên hadai jah hêq, ùh jah wìa mòiq Diac càn jang ngìa Au hloi hloi,” Chuaq anoi 'noh 'màng aih. 
Chuaq anoi 'noh 'màng cô: “Tàng i mangai leq jah wêh dìq ca plình enh 'nhèq, wa ti chaq jah hnoq xèm crŏng taneh; èh hadai 'màng aih, Au jah cađac dìq xôxech Is-ra-ên taiq nen rìm bìac wì haq khoi broq,” Chuaq anoi 'noh 'màng aih. 
Chuaq anoi 'noh doi: “Cô, 'bài hì jah trùh, jò khoi jah broq hlài phôq am ca Chuaq, enh hnem hin bôi Ha-na-nê-ên trùh 'Mang Ngo Mùm. 
Caxi wêh jah tang tajang cwa go Garep, èh tawìh trùh ta Goa. 
Dìq ca thòng tamang nòi đòiq hanang wa blo tanùh, dìq ca đùng tamang trùh thòng diac Kitrôn wa trùh mùm 'Mang Ngo Axêh pah mat mahì loh, dìq jah ràih 'noh crài am ca Chuaq, wa hloi hloi pi hìaq tabùiq wa ta-ùc hòm.” 
